চুরির ছক কষে হাতেনাতে ধরা পড়লেন তিনজন সোনা ব্যবসায়ী। গতকাল নিউ জলপাইগুড়ি স্টেশন থেকে অভিযুক্তদের গ্রেফতার করেছেন কেন্দ্রীয় রাজস্ব গোয়েন্দা দপ্তরের আধিকারিকরা।
সূত্রের খবর অনুযায়ী, সোনা পাচারের জন্য পকেটযুক্ত বেল্ট তৈরি করিয়ে ছিলেন অভিযুক্ত নীতীশ দেবনাথ, রূপম সেন, প্রদীপ দেবনাথ। সেই পকেটে করে সোনা নিয়ে গিয়ে পাচার করাই উদ্দেশ্য ছিল তাঁদের। তবে শেষ পর্যন্ত সফলতা অধরাই থেকে যায়।

এই বিষয়ে অন্যান্য খবর

সেলোটেপ দিয়ে শরীরে সোনার বিস্কুট আটকে পাচারের চেষ্টা, ধৃত দুই


পুলিশ সূত্রে জানা গিয়েছে যে, অভিযুক্তদের প্রত্যেকেই স্বর্ণ ব্যবসায়ী। এছাড়াও অন্যান্য ব্যবসার সঙ্গেও জড়িত সকলেই। তল্লাশি চলাকালীন তাঁদের কাছে থেকে ৩ কেজি ৬১৮ গ্রাম সোনা পাওয়া গিয়েছে। বাজারে এই সোনার মূল্য ১ কোটি ১৪ লক্ষ টাকা। 
এই বিপুল পরিমাণ সোনা বিক্রি করার জন্য কোচবিহার থেকে পদাতিক এক্সপ্রেসে কলকাতা যাচ্ছিলেন নীতীশ, রূপম এবং প্রদীপ। বড় বাজারের চোরা ব্যবসায়ীদের সোনা বিক্রির উদ্দেশ্য ছিল তাঁদের। 
এই বিষয়ে কেন্দ্রীয় রাজস্ব গোয়েন্দা দফতরের আইনজীবী রতন বণিক জানিয়েছেন যে, ধৃত ব্যক্তিদের জিজ্ঞাসাবাদ চলছে। তাঁদের বয়ানের ভিত্তিতে আন্তর্জাতিক চোরাচালানের বিরুদ্ধে তদন্ত শুরু করার চেষ্টাও করা হচ্ছে কেন্দ্রের তরফ থেকে।
অভিযুক্তদের আজ শিলিগুড়ি মহকুমা আদালতে পেশ করা হয়েছিল। আগামী সোমবার পরবর্তী শুনানির তারিখ দেওয়া হয়েছে।